EFF: ‘Tlakula moet net bedank’Pansy Tlakula. Foto: eNCA Mbuyiseni Ndlozi, woordvoerder van die EFF, sê die party sal na die verkiesing ook voortgaan met hul pogings om Tlakula uit haar amp te verwyder. “Die punt van die hofaksie is om die skaduwee van twyfel wat die persoon op die verkiesing werp, te verwyder in geval iets verkeerd gaan. Ons voel steeds sy moet die waardige ding doen en bedank. Daar is steeds tyd voor 7 Mei, sy moet bedank en toelaat dat die OVK voortgaan,” het Ndlozi gesê. Die ondersoek na Tlakula se bevoegdheid om in haar amp te dien, is Vrydag in die verkiesingshof uitgestel. Regter Lotter Wepener het gesê die hof sal nie voor Dinsdag om 17:00 ŉ aanbeveling kan maak nie. “Die ondersoek moet uitgestel word tot die tweede week van Junie,” het Wepener gesê. Die ondersoek is van stapel gestuur nadat verskeie opposisiepartye ŉ aansoek voor die hof gebring het en geëis het dat Tlakula bedank voor die verkiesing. Die aansoek is gebring deur die UDM, die ACDP, Cope, AgangSA en die EFF. ŉ Herrie het om Tlakula se kop losgebars nadat ŉ forensiese ouditverslag van Price­waterhouseCoopers (PwC) bevestig het dat sy betrokke was by ŉ gekonkelry om ’n nuwe kantoor vir die OVK te bekom. Die tesourie het PwC opdrag gegee om ŉ verslag op te stel nadat Thuli Madonsela, openbare beskemer, vroeër bevind het dat Tlakula verkeerdelik opgetree het. Lees ook: Tlakula-ondersoek tot ná die verkiesing uitgestel OVK-baas stel vandag haar saak OVK-baas moet voorberei vir ondersoek Partye nader hof oor OVK-baas se bedanking Verkiesingshof genader oor Tlakula OVK-werknemers dreig glo om te staak